Borgerne i Mariagerfjord Kommune slipper for at skulle betale mere i skat næste år.

Det lykkedes byrådsmedlemmerne i Mariagerfjord Kommune at blive enige om budgettet for næste år uden at hæve skatten. Til gengæld bliver der ikke råd til at anlægge så meget som ønsket. Alle byrådets partier er med i aftalen, hvor der blandt sættes penge af til tiltag, som skal lokke flere borgere til kommunen. - Både for at flere danskere forhåbentlig får glæde af Mariagerfjord Kommunes mange værdier, men således også, at kommunens indtægtsgrundlag styrkes i fremtiden i forhold til de kommende års økonomiske udfordringer, lyder det i budgetaftalen. - Mange flere skal få øje på, at Mariagerfjord Kommune er et enestående sted at stifte familie, hvor du kan bo tæt på skoven, stranden og Danmarks smukkeste fjord. Vi vil skabe de bedste rammer for vores borgere, styrke vores unikke kvaliteter i land og by og dyrke de lokale fællesskaber. Det har vi politikere givet hinanden håndslag på, at vi skal samarbejde om i de kommende år, siger borgmester Mogens Jespersen (V). Saltcenter renoveres Mariagerfjord Kommunes anlægsbudget bliver 22 millioner kroner mindre i 2023 end forventet. Det skyldes hovedsageligt, at den økonomiaftale regeringen og Kommunernes Landsforening i juni indgik ikke tillader kommunerne at bruge så mange penge på anlæg som tidligere. Kommunen ønsker at bruge en del af de opsparede anlægsmidler på at medfinansiere et nyt sundhedshus i Hobro i samarbejde med Region Nordjylland. Desuden har byrådet bevilget 4,5 millioner kroner fordelt over de to kommende budgetår til renovering af Mariager Saltcenter. Udfordringer venter forude Der bliver også råbt vagt i gevær i den nye budgetaftale. Mariagerfjord Kommune forventer nemlig, at kommunen fremover får flere ældre og færre borgere i den erhvervsaktive alder. Det betyder, at kommunens indtægtsgrundlag bliver svækket, hvis ikke udviklingen vendes. - For at bringe kommunen styrket gennem de kommende års udfordringer med befolkningsudviklingen er der brug for et tæt samarbejde med erhvervslivet, uddannelsesinstitutionerne, kulturlivet, detailhandlen og foreningslivet, skriver partierne bag budgetaftalen. Aftaleparterne var dog enige om, at kommuneskatten skulle holdes i ro. Det betyder, at indkomstskatten og grundskylden i 2023 fastholdes uændret på henholdsvis 25,9 procent og 34 promille. Både Hjørring Kommune og Rebild Kommune har fået lov til at hæve skatten af Indenrigs- og Boligministeriet. Ingen af de to kommuner har dog landet budgetaftaler endnu.